Liggaam van vermiste man in Vaaldam gevindLouis Lötter. Foto: Verskaf Sedert die kano waarop Louis Lötter (43) Sondagmiddag ten aanskouing van sy nabye vriende op die Vaaldam omgeslaan het, het sy geliefdes daagliks getrou op die oewer gewag vir enige nuus terwyl reddingswerkers onverpoos na hom gesoek het. Nikita Lötter (20), Louis se dogter, het Woensdag aan Maroela Media gesê haar pa was Sondag oudergewoonte by die Noordbaai-omgewing saam met vriende om vis te vang. “Hy was mal oor visvang. Hy was omtrent elke tweede naweek langs die viswaters. Hy het die dam gereeld besoek en was vertroud met die omgewing,” het ŉ verslae Nikita gesê. Louis het vroeër die dag die kano gebruik om die lyne diep die water in te neem. “Hy het later vir sy vriende gesê hy gaan bietjie uit die kano visvang en het weer diep ingeroei.” Hy was ŉ paar honderd meter ver in die water, toe die kano om die een of ander rede omstreeks 16:00 omgeslaan het. Hy het probeer om terug te swem oewer toe, maar het in die moeilikheid beland en onder die water verdwyn. Nikita het verduidelik haar pa was ŉ asmalyer, wat moontlik die oorsaak kon wees dat hy in die moeilikheid beland het. Louis se vriende het dadelik hulp ontbied en bemanning van die NSRI-Vaaldam en die polisie was gou op die toneel. Reddingswerkers op die toneel. Foto: ER24 Bemanning van die NSRI-Vaaldam het onverpoos na Louis gesoek, maar die soektog is teen die aand weens swak lig afgelas. Die polisie se duikeenheid, honde-eenheid en soek-en-reddingseenheid het die soektog Maandagoggend hervat. Sy liggaam is uiteindelik Woensdagoggend opgespoor en sy gesin kon nou berusting vind. Russel Meiring, woordvoerder van ER24, het gesê niks kon vir hom gedoen word nie en hy is op die toneel dood verklaar. “Sedert ons om 17:00 Sondag by die dam opgedaag het, het ons gehoop hy het dalk êrens tot by die oewer kon swem en lewe nog. Maar teen Maandag, toe daar nog geen teken van hom was nie, het ons vir die ergste begin voorberei.” Louis was jare lank ŉ inwoner van Meyerton, waar hy as ŉ sweiser en ketelmaker gewerk het. Hy is ŉ oudleerling van Hoërskool Dr. Malan en het daar gematrikuleer. Buiten visvang, het hy ŉ groot passie vir motorfietse gehad en aan ŉ plaaslike motorfietsklub behoort. “Hy was ŉ baie vriendelike, rustige en hulpvaardige mens en het ongelooflik baie vriende gehad. Woorde kan nie beskryf hoe baie ons hom mis nie. Rus sag by Jesus, ek weet pappa is nou rustig,” het sy gesê. Louis laat sy verloofde, Madelein Croukamp, twee dogters, Nikita en Bianca Rossouw (27), ma, Hester, ses kleinkinders en drie susters agter. Die gesin beplan ŉ gedenkdiens vir Louis waarna hy veras sal word. Reëlings vir sy gedenkdiens is nog nie gefinaliseer nie.